## Vicente Martínez Mus anuncia una inversió de 14 milions d’euros destinada a la remodelació de la planta de tractament de residus urbans de Villena

*** El projecte de reforma incorpora tecnologia d’última generació per a millorar la recuperació de materials reciclables
* El conseller de Medi Ambient ha visitat les instal·lacions de la planta per a conéixer els detalls de la fase inicial del projecte
* Martínez Mus agraïx la solidaritat del municipi i de l’Alt Vinalopó per acollir part dels residus generats amb les inundacions del 29 d’octubre**

El conseller de Medi Ambient, Infraestructures i Territori, Vicente Martínez Mus, ha anunciat una inversió de 14 milions d’euros destinada a la remodelació de la planta de tractament de residus urbans de Villena.

Esta important actuació, que compta amb finançament procedent de fons europeus del programa Next Generation UE, té com a objectiu modernitzar i optimitzar una infraestructura clau gestionada per Vaersa, que dona servici a 14 municipis i processa aproximadament 60.000 tones de residus urbans cada any.

Martínez Mus ha visitat les instal·lacions de la planta per a conéixer de primera mà l’avanç de la fase inicial del projecte. Segons les seues declaracions, “esta iniciativa marcarà un abans i un després en la gestió de residus a la comarca”.

El conseller ha explicat que, en esta primera etapa, es durà a terme la reforma dels sistemes de tractament mecànic de residus urbans mitjançant la instal·lació de nous equips com alimentadors, separadors balístics, inductius, magnètics i òptics, a més de dur a terme obra civil, connexions elèctriques i mesures de protecció contra incendis.

Cal destacar que esta remodelació respon a la necessitat de renovar equips que han quedat obsolets després de vint anys de funcionament, incorporant tecnologia d’última generació per a millorar l’eficàcia en la recuperació de materials reciclables. L’automatització de processos permetrà optimitzar els rendiments de la planta i oferir millors condicions ergonòmiques per als treballadors.

Respecte als terminis, està previst que les obres comencen en setembre de 2025 i finalitzen en març de 2026. Una vegada concloses, ha assegurat Martínez Mus, “la planta oferirà un servici públic més eficient i adaptat a la normativa vigent, a més d’incrementar l’eficiència de les instal·lacions i reduir el seu impacte ambiental”.

Finalment, el titular de Medi Ambient ha destacat que esta primera fase “representa un pas decisiu en la transformació de la planta de Villena, que podrà continuar avançant en fases addicionals per a completar una remodelació integral en el futur”.

**Gestió de residus de la riuada**

Martínez Mus ha aprofitat la visita a Villena per a agrair “la solidaritat i el compromís del municipi i de tota la comarca de l’Alt Vinalopó per oferir la seua col·laboració i acollir part dels residus generats per la riuada del passat mes d’octubre”.

Cal recordar que la Conselleria de Medi Ambient, Infraestructures i Territori va posar en marxa un pla de xoc i un dispositiu sense precedents per a gestionar el milió de tones de residus generats per les inundacions. Amb una inversió de 180 milions d’euros, es van crear punts d’apilament en municipis pròxims i punts de transferència, entre altres actuacions.

No obstant això i donada la magnitud dels residus que calia gestionar, es van analitzar possibles abocadors fora de l’àrea metropolitana de València. Així, un dels punts seleccionats va ser l’abocador de Villena, que rep part dels residus una vegada ja han rebut un tractament previ. Els residus perillosos reben un altre tractament i són gestionats en instal·lacions diferents.

Fecha: 09/05/2025